Վոլգայի անառիկ ամրոց Ստալինգրադի պաշտպանությանը մասնակցած հայ կանանցից էր մոսկվայաբնակ Ասյա Քեկեջյանը: Նա իր մարտական առաջին մկրտությունը ստացավ 1942 թվականի հուլիսին, Խարկովի մարզի Վելիկոբուրլուցկի շրջանի ազատագրման ժամանակ: Մարտի ընթացքում նա վիրավորվում է ազդրից: Դիմանալով սուր ցավերին` չի հեռանում մարտադաշտից եւ այդ վիճակում առաջին օգնություն է ցույց տալիս 14 վիրավոր մարտիկի ու հրամանատարին` դուրս բերելով նրանց մարտադաշտից: Լինելով վիրավոր` սկսում է արկեր մատակարարել հրետանու ականաձիգ մարտիկին: Հրանոթի ակտիվ կրակը թշնամուն ետ է շպրտում: Անձնազոհ կինը պարգեւատրվում է «Արիության համար» մեդալով: Մարտերում ցուցաբերած ծառայությունների համար գնդի հրամանատարությունը Քեկեջյանին պարգեւատրում է «Մարտական ծառայությունների համար» եւ «Ստալինգրադի պաշտպանության համար» մեդալներով: